GUNKUL วิ่ง 3% โบรกชี้รายได้ปี 65 ทะลุหมื่นล้าน เคาะเป้า 6.40 บ. อัพไซด์ 12%
GUNKUL วิ่ง 3% โบรกชี้รายได้ปีนี้ 1.16 หมื่นล้าน รับอานิสงส์ธุรกิจพลังงานหมุนเวียน-ธุรกิจกัญชง-กัญชา หนุน
GUNKUL วิ่ง 3% โบรกชี้รายได้ปีนี้ 1.16 หมื่นล้าน รับอานิสงส์ธุรกิจพลังงานหมุนเวียน-ธุรกิจกัญชง-กัญชา หนุน
28 มิ.ย. 2565

ผู้สื่อข่าวรายงานว่า วันนี้ (28 มิ.ย.65) ราคาหุ้น บริษัท กันกุลเอ็นจิเนียริ่ง จำกัด (มหาชน) หรือ GUNKUL ณ เวลา 10:53 น. อยู่ที่ระดับ 5.70 บาท บวก 0.15 บาท หรือ 2.70% สูงสุดที่ระดับ 5.70 บาท ต่ำสุดที่ระดับ 5.55 บาท ด้วยมูลค่าการซื้อขาย 188.43 ล้านบาท

บริษัท หลักทรัพย์ฟิลลิป (ประเทศไทย) จำกัด (มหาชน) ระบุในบทวิเคราะห์ ว่า คาดรายได้ปี 65 อยู่ที่ 1.16 หมื่นล้านบาท เติบโต 24% จากงวดเดียวกันของปีก่อน โดยมาจากรายได้จากธุรกิจโรงไฟฟ้าที่ 5.09 พันล้านบาท เพิ่มขึ้น 7% จากกำลังการผลิตที่คาดว่าจะเพิ่มขึ้นและโรงไฟฟ้าพลังงานลมที่ฟื้นตัวขึ้นในช่วงที่เหลือของปี รายได้ตามสัญญาเช่าเงินทุนที่ 39% จากการขายไฟฟ้าแบบ Private PPA ได้เพิ่มขึ้น รายได้ธุรกิจ EPC ที่ 2.60 พันล้านบาท เพิ่มขึ้น 40% จากยอด Backlog ที่พร้อมรับรู้ในปีนี้ และรายได้ธุรกิจ Trading ที่ 1.47 พันล้านบาท ทรงตัวเมื่อเทียบกับปีที่แล้วจากความต้องการอุปกรณ์ไฟฟ้าที่ยังคงสูงอย่างต่อเนื่อง และจะมีรายได้จากธุรกิจกัญชง-กัญชาที่ 0.80 พันล้านบาท คาด GPM ที่ 39% และ SG&amp;A 5% ของรายได้ใกล้เคียงกลับปีที่แล้ว
ทั้งนี้แม้ธุรกิจพลังงานจะมีอัตราการทำกำไรลดลง แต่ได้ธุรกิจกัญชง-กัญชาที่มีอัตราการทำกำไรที่สูงเข้ามาทดแทน คาดส่วนแบ่งกำไรจากบริษัทร่วมและร่วมค้าที่ 0.27 พันล้านบาท เพิ่มขึ้น 23% จากการรับรู้ผลขาดทุนจากการด้อยค่าของโรงไฟฟ้าที่ Adder หมดอายุน้อยลง ซึ่งทางฝ่ายวิจัยคาดบริษัทจะมีกำไรปกติปี 65 ที่ 2.27 พันล้านบาท เพิ่มขึ้น 21% แนะนำ “ซื้อ” ราคาเป้าหมาย 6.40 บาท